
[bookmark: TextBodyBegin]Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel Joseph Figueira Martin belga-portugál kettős állampolgárt, az FHI 360 nem kormányzati szervezetnél dolgozó humanitárius kutatót a Wagner Csoport 2024. május 26-án elrabolta a Közép-afrikai Köztársaságban, miközben egy fejlesztési projekten dolgozott, és később átadták a Közép-afrikai Köztársaság hatóságainak;
B.	mivel Banguiban az OCRB-nél (a fegyveres bandák elleni küzdelemmel foglalkozó központi hivatalnál) magánzárkában tartották fogva egy, a Wagner Csoport által működtetett létesítményben, és megkínozták; mivel több mint egy éve embertelen körülmények között, orvosi ellátáshoz való hozzáférés és tárgyalás nélkül tartják fogva;
C.	mivel 2025. november 4-én egy bangui büntetőbíróság bűnösnek találta Joseph Figueira Martint többek között olyan bűncselekményekben, mint a bűnszövetségben való részvétel és az állambiztonság aláásása, 10 év kényszermunkára ítélte, és arra kötelezte, hogy megalapozatlan vádak alapján 50 millió CFA-frank összegű kártérítést és polgári jogi kártérítést fizessen;
1.	emlékeztet arra, hogy 2025. július 10-i állásfoglalásában[footnoteRef:1] a Parlament követelte Joseph Figueira Martin azonnali és feltétel nélküli szabadon bocsátását; elítéli, hogy a Közép-afrikai Köztársaság hatóságai továbbra is jogszerűtlenül járnak el, ami tovább súlyosbítja helyzetét;  [1:  	Elfogadott szövegek, P10_TA(2025)0162.] 

2.	követeli, hogy a Közép-afrikai Köztársaság hatóságai haladéktalanul és feltétel nélkül bocsássák szabadon Joseph Figueira Martint; hangsúlyozza, hogy ilyen körülmények között egy uniós polgár szabadságtól való folyamatos megfosztása továbbra is elfogadhatatlan, tekintettel a jogszerű eljárással és az eljárások tisztességességével kapcsolatos komoly aggályokra;
3.	sürgeti a Közép-afrikai Köztársaság hatóságait, hogy haladéktalanul engedélyezzék Joseph Figueira Martin egészségügyi evakuálását, tekintettel egészségi állapotának súlyos romlására és a látássérülés megjelenésére, továbbá ezzel egyidejűleg – a nemzetközi emberi jogi normákkal teljes összhangban – garantálják a szakorvosi ellátáshoz való azonnali és akadálytalan hozzáférést, beleértve a független orvosok általi ellátást is, valamint a jogi tanácsadást, a konzuli segítségnyújtást és a családi látogatásokat;
4.	felhívja a Bizottságot, az alelnököt/főképviselőt és a Tanácsot, hogy amennyiben a Közép-afrikai Köztársaság hatóságai továbbra is megsértik Joseph Figueira Martin jogait, Belgiummal és Portugáliával együttműködve szabjanak ki célzott szankciókat – többek között utazási tilalmat és a vagyoni eszközök befagyasztását – minden olyan személlyel szemben, aki felelős Joseph Figueira Martin önkényes fogva tartásáért, bántalmazásáért és elítéléséért;
5.	kéri, hogy a Parlament indítson eseti küldöttséget a Közép-afrikai Köztársaságba Joseph Figueira Martin helyzetének értékelése és a szabadon bocsátására irányuló nyomás fokozása érdekében;
6.	kitart amellett, hogy minden bírósági eljárásnak – beleértve a fellebbezési eljárásokat is – szigorúan meg kell felelnie a Polgári és Politikai Jogok Nemzetközi Egyezségokmányában és a Közép-afrikai Köztársaság nemzeti jogi keretében foglalt, a jogszerű eljárásra vonatkozó garanciáknak, mivel azok megsértése az alapvető jogok megsértésének minősül;
7.	ismételten felhívja a Tanácsot, hogy vegye fel a Wagner Csoportot a terrorista szervezetek jegyzékébe;
[bookmark: _Hlk219889039][bookmark: _Hlk219888648]8.	hangsúlyozza az EU és tagállamai azon kötelességét, hogy minden körülmények között megvédjék a humanitárius és fejlesztési területen dolgozókat, és elítéli az ilyen személyek önkényes letartóztatását, fogva tartását vagy büntetőeljárás alá vonását; hangsúlyozza, hogy az ilyen cselekmények sértik a nemzetközi humanitárius jogot és a humanitárius dolgozók jogait;
9.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, a Közép-afrikai Köztársaság kormányának és parlamentjének, az Afrikai Uniónak, valamint az Egyesült Nemzetek Szervezetének.

